Naspers belê R100 m. in onderneming vir boere | Netwerk24
Naspers het R100 miljoen in Aerobotics, 'n onderneming wat boere help, belê. Foto:
Naspers het R100 miljoen in Aerobotics, 'n beginneronderneming in die landboubedryf, belê.
Aerobotics verskaf tegnologie aan boere om landerye en boorde met die gebruik van hommeltuie en satellietbeelde optimaal te benut.
Dis dieselfde fonds wat voorheen R30 miljoen in SweepSouth, alom bekend as die "Uber vir huiswerkers", belê het.
Aerobotics word reeds as een van die mees toonaangewende tegnologiemaatskappye in die landboubedryf beskou.
Die onderneming het in 2019 'n vennootskap met AgriSA aangegaan waarvolgens Aerobotics se tegnologie gratis aan plaaslike boere gebied word om siektes en plae vroegtydig op gewasse te bespeur danksy satellietbeelde.
"Ons reis het nou maar eers begin, maar Aerobotics het reeds gewys hy kan inligting versamel en ontleed wat noodsaaklik is in die landboubedryf," sê James Paterson, medestigter en uitvoerende hoof.
Die onderneming het verskeie klante in Suid-Afrika, maar ook in die VSA, waar dit grootskaalse vrugteboere bystaan.
Paterson sê die maatskappy is opgewonde oor die vennootskap met Naspers.
"Voedselsekerheid is van uiterste belang vir Suid-Afrika, en Aerobotics bied 'n positiewe bydrae in die behoud daarvan," sê Phuthi Mahanyele-Dabengwa, hoof van Naspers in Suid-Afrika.
Aerobotics het Suid-Afrika ook 'n jaar gelede by die Viva-tegnologiekonferensie in Parys, Frankryk, gaan verteenwoordig.
Hoewel die belegging reeds deur die Naspers Foundry toegestaan is, is dit steeds onderhewig aan goedkeuring deur plaaslike owerhede.